SKRIFTLIG FORESPØRGSEL E-1078/02

af Erik Meijer (GUE/NGL) til Kommissionen

(18. april 2002)

Om: Grænseoverskridende jernbaneforbindelse Groningen Bremen langvarig forsinkelse af den nye strækning mellem Nieuweschans og Leer

1. Mindes Kommissionen min forespørgsel nr. E-0178/00(1) af 31. januar 2000 om den forestående indstilling af togtrafikken mellem Groningen i Nederlandene og det tyske jernbaneknudepunkt Leer på strækningen til Bremen efter istandsættelsen af sytten kilometer bane mellem grænsebyerne Nieuweschans og Weener og dens svar af 30. marts 2000, som indeholdt den beroligende konklusion, at istandsættelsen af denne strækning skulle være afsluttet i 2000, hvorefter virksomhederne DB Regio og NoordNed skulle drive linjen?

2. Er Kommissionen bekendt med, at efter dette svar skulle togtrafikken indstilles mellem den 28. maj 2000 til den 1. december 2000, men at trafikken endnu ikke har kunnet genoptages, eftersom istandsættelsen af den meget forsømte banestrækning først skulle påbegyndes i andet halvår af 2001?

3. I hvilket omfang skyldes forsinkelsen og modstanden de jævnligt opdukkende tyske og nederlandske planer om at anlægge en magnetsvævebane (TransRapid) mellem Amsterdam-Lelystad-Groningen-Bremen-Hamburg-Schwerin-Berlin, hvor den nuværende trafik skal flyttes til en grænseovergang i nærheden af Nieuweschans og Leer? Spiller disse planer fortsat en reel rolle, når der skal tages beslutninger om fremtiden for den konventionelle jernbanestrækning Groningen-Bremen?

4. Overholder denne jernbanestrækning inklusive stationer, broer og overskæringer fortsat alle de kriterier for den forbedring, som var fastsat i forbindelse med ydelsen af økonomiske tilskud som led i de transeuropæiske netværk og Interreg-programmet? Er alle de midler, EU har stillet til rådighed, i mellemtiden blevet anvendt til de fastsatte formål? Hvad er i benægtende fald årsagen?

5. Er der fortsat tekniske forhold ud over de konflikter i forbindelse med driften, som er genstand for de følgende forespørgsler, der er til hinder for, at togtrafikken på denne strækning omgående genoptages?

Kilde: Het openbaar Vervoer/Railnieuws, årgang 45 nr. 522, marts 2002, rail@wanadoo.nl

(1) EFT C 330 E af 21.11.2000, s. 98.

Samlet supplerende svarafgivet på Kommissionens vegne af Loyola de Palaciopå skriftlige forespørgsler E-1078/02, E-1079/02 og E-1080/02

(27. september 2002)

Kommissionen er af de tyske og nederlandske myndigheder blevet informeret om, at opgradering af jernbanelinjen Groningen-Leer er afsluttet, og at der for øjeblikket kører tre tog i hver retning via Nieuweschans (NL) ved den nederlandsk-tyske grænse. Det er planen at øge trafikken til syv direkte tog i hver retning inden udgangen af 2002.

De offentlige myndigheder har afholdt et offentligt udbud for tjenesten i 1999/2000. Kontrakten er blevet tildelt Noordned for de indenlandske tog i Groningen. Der opstod forskellige vanskeligheder for togene over grænsen vedrørende bl.a. rullende materiel og personalets uddannelsesbeviser, før det var muligt at indgå kontrakt med jernebaneselskabet Noordned og Dbregio om trafikken.

Den undersøgelse(1), som Kommissionen har ladet gennemføre med henblik på at vurdere det reelle og potentielle marked for internationale jernbanepassagertjenester har vist, at de offentlige myndigheder ofte forsømmer af regulere regionale forbindelser på tværs af grænserne, og at serviceniveauet forringes. Hvad angår Groningen-Leer strækningen besluttede de offentlige myndigheder på begge sider faktisk at gøre en indsats for at kontrahere regional togdrift over grænsen og gennemførte dette med held. Et andet eksempel på en vellykket genåbning af en strækning på tværs af grænsen er strækningen fra Gronau (D) til Enschede (NL), og Interreg-programmet har givet støtte til at opgradere jernbanelinjen. Kommissionen vil, som det fremgår af meddelelsen Mod et integreret europæisk jernbanesystem(2), gøre en indsats for at forbedre jernbanetransport over landegrænserne og fremsætte forslag til en forordning om jernbanepassagerers rettigheder.

Opgradering af den eksisterende Groningen-Leer jernbanelinje, som er omfattet af samfinansieringsbeslutninger inden for rammerne af det transeuropæiske transportnet (TEN) og Interreg-programmet, vil forbedre jernbanetrafikken over landegrænserne på kort og mellemlang sigt. Anlæg af en magnetsvævebane mellem Amsterdam-Groningen-Bremen og Hamburg er endnu ikke behandlet inden for rammerne af det transeuropæiske transportnet; et sådant forslag skal underbygges med en solid dokumentation af dets tekniske, økonomiske og finansielle levedygtighed.

De relevante nationale myndigheder har over for Kommissionen bekræftet, at opgraderingsprojektet er blevet udført i overensstemmelse med de oprindelige mål. Hvad angår bidrag fra TEN har Kommissionen planer om formelt at afslutte beslutningen om bistand i foråret 2002 efter en afsluttende teknisk og finansiel kontrol.

Kommissionen har ikke kendskab til nogen eventuelle tekniske faktorer, der kunne hindre øjeblikkelig åbning af strækningen for trafik.

(1) Se http://europa.eu.int/comm/transport/rail/library/ogm-report.pdf.

(2) KOM(2002) 18 endelig.